又和鄭府判韻
作者：杜範
朝代：宋

paragraphs: 荆璞照耀非常珍，天衢整步凌通津。
與人軒闢破畦畛，滿懷拍拍無非春。
我如櫪驥異遠道，志在千里身未到。
朅來此地尋文盟，平生心事爲傾倒。
飽德醉義樂有餘，况有蘭玉芬庭除。
諧笑云云殊未厭，盤飧夜半勞兵厨。
依依此情那忍去，自恨塵鞍難久駐。
佇看飛詔自天來，殿前賸作摩空賦。